1Makkedai PUWANG Iya Pommakuwasaé lao risining imangngé, "Iyanaé parénta-Ku lao ri iko:
2Pakalebbi-Ka sibawa pangkaukemmu. Rékko dé’ mumaélo méngkalingai ada-adak-Ku, Utanroiko matu. Sininna iya mutarimaé selaku dallé tappinrai matu mancari tanro. Sitongenna, sininna iya makessingngé purani Utanroi, nasaba dé’ mubati-batiwi parénta-Ku.
3Uhukkungngi matu ana’-ana’mu, sibawa Usapuiwi matu rupammu sibawa tainna olokolo iya muwakkarobangengngé, sibawa riyassarénréngekko matu lao ri yaggoppong taié.
4Namuwissengngi matu makkedaé iyaé paréntaé purani Uwabbéréyang, kuwammengngi assijancik-Ku sibawa sining imangngé, wijanna Léwi tette’i takkenna.
5Ri laleng assijancingngéro Uwajjanciyangngi lao ri mennang atuwong iya amangngé sibawa saléwangengngé, sibawa Usuroi pakalebbi-Ka. Ri wettuéro mémeng mennang napakalebbi-Ka sibawa métau lao ri Iyya.
6Nappagguruwangngi mennang iya tongengngé, sibawa tenniya iya salaé. Maréppé’i mennang lao ri Iyya, nenniya naccowériwi élo-Ku sibawa malempu. Natulung towi mennang maéga tau untu’ dé’na napogau’i iya majaé.
7Mémeng kewajibanna sining imangngé untu’ mappagguruwangngi iya tongengngé passalek-Ku, PUWANG Iya Pommatanré. Lao ri mennang ritu harusu’i makkutana ra’ya’é aga élo-Ku, nasaba mennang ritu sining suro-Ku.
8Iyakiya makkekkuwangngéwé, iko, imang-ngimangngé, lésséno polé ri laleng iya tongengngé. Sining pappagguruwammu pura massarénréngengngi maéga tau untu’ pogau’i salaé. Purani musolangi assijancing iya Uwébbué sibawa iko.
9Na-Uwébbu tokko matu ripakariyawa ri umma Israélié nasaba dé’ muturusiwi élo-Ku, sibawa nasaba mupasilaingengngi tauwé wettunna mupagguru umma’-Ku."
10Dé’ga tappunnai maneng Ambo’ iya padaé? Dé’ga naripancaji manekki ri Allataala iya padaé? Rékko makkuwaitu, magi tasisullé rusa’i janci sibawa nallalengiwi narusa’i assijancing iya naébbué Allataala sibawa toriyolota?
11Purani najjalékkai umma Yéhudaé assijancinna Allataala sibawa mennang nenniya pogau’i gau’-gau’ iya mappakatau-taué ri Yérusalém sibawa ri sininna wanuwaé. Purani mennang nacarépai Bolana PUWANG iya napojiyé nenniya kawing sibawa sining makkunrai iya sompaéngngi déwata-déwatana bangsa laingngé.
12Memmuwaré tau iya pogau’éngngi makkuwaéro ripaddésu’i ri PUWANGNGE polé ri umma Israélié. Tennapodo dé’na mennang naccowé ri bangsata makkasuwiyang akkarobangeng-akkarobangeng lao ri PUWANG Iya Pommakuwasaé.
13Na iyaé pangkaukemmu iya laingngé. Mupalleriwi mézbana PUWANGNGE sibawa uwai mata; teriko sibawa mpating nasaba dé’ napuwéloi PUWANGNGE tarimai sining akkarobangemmu.
14Makkutanako magi dé’ mumaélo tarimai. Nasaba naissengngi PUWANGNGE makkedaé dé’ mumatinulu lao ri makkunrai iya mukawingiyé ri wettu malolomu. Iyaro makkunraié silaong atuwommu, iyakiya purani mubali’bellari, namuni purako majjanci ri yolona Allataala untu’ tette matinulu lao ri aléna.
15Dé’ga na Allataala Iya Séuwaé pancajiko séddi tubu nenniya séddi nyawa sibawa makkunraiéro? Aga akkatana PUWANGNGE sibawa iyaro? Dé’ lainna kuwammengngi mulolongeng ana’-ana’ iya mancajiyé umma’na Allataala iya tuléngngé. Jaji jagaiwi alému, aja’ narapii engka ri yelle’mu iya dé’é namatinulu lao ri bainéna.
16Makkedai Allataalana Israélié, "Ucéccé assarangengngé. Ucéccé rékko sala séddinna polé ri iko pogau’i majapperu makkuwaéro lao ri bainéna. Jagaiwi alému sibawa aja’ sises-siseng mubali’bellariwi bainému."
17Muwébbui Allataala najinna sibawa bicarammu. Iyakiya makkutanako, "Pékkugiki pajinnaiwi PUWANGNGE?" Sibawa makkeda, "Sininna tau iya pogau’éngngi majaé naangga makessing PUWANGNGE, sibawa naéloriwi mennang." Iyaré’ga sibawa makkutana, "Kégani Allataala iya riyangga adélé’éro?"
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn